Бракувани са 13 тона негодни храни по празниците - Mediapool.bg
Заради лоша хигиена на складове и липса на данни за произход
Бракувани са 13 тона негодни храни по празниците
Проблем е, че санкциите са за фирмите, а не за собствениците им, които просто отварят нови
14:17 | 13 януари 2015 | 1 коментар
Близо 13 тона храни са бракували инспекторите от агенцията за безопасност на храните по време на проверките си през последния месец, които бяха засилени заради коледните и новогодишните празници. 14 обекта за производство и търговия на храни са затворени, но проблемът е, че санкциите са за фирмите, а не за собствениците им, които просто отварят нови дружества, магазини и обекти. Това съобщи директорът на агенцията по храните Пламен Моллов на пресконференция във вторник.
От бракуваните храни 10 тона са моркови със завишено съдържание на пестидици. Зеленчуците са открити в склад в Пазарджишко и ако не е била извършена проверката, те са щели да да отидат в хранителната верига и да се изконсумират, но добрата координация между различните дирекции помогна това да не се случи, коментира Моллов.
Останалите близо 3 тона храни са конфискувани заради това, че са съхранявани в складове, които не спазват изискваната хигиена или нямат системи за самоконтрол, нямат данни за произхода им или липсват етикети. Официалните регулярни проверки от 1 декември до 5 януари в цялата страна са 13 292. При тях са бракувани общо 2 418 кг храни, 351 кг хранителни добавки, 55 литра фитнес напитки.
Според Моллов в българските храни може да се намери всичко - от камъчета и буболечки, до ножчета и пирони. Над 300 сигнала са получени в БАБХ за намерени от потребители чужди тела в различни хранителни продукти, каза шефът на агенцията по храните. По думите му масово в България не се разбира смисълът на системите за самоконтрол, които особено засягат заведенията за обществено хранене.
Средно между 500 и 2000 лева са глобите за установени нарушения, а само за празниците са извършени общо 2042 проверки. Направени са 97 предписания, съставени - 24 акта, а 836 кг храни са бракувани от търговската мрежа - най-вече млечни продукти, меса, колбаси с изтекъл срок на годност.
Между 15 септември и 31 декември регулярно са проверявани преди всичко борси, складове, тържища за плодове и зеленчуци и за месо. В този период имаме около 300 сигнала по интернет и около 70 консултации по различни въпроси на потребителите, каза Моллов. Проверките имат превантивен ефект по повод нелегалния внос и разпространение на храни, за които се избягва плащане на ДДС, а ние имаме проблеми при проследимостта на тези храни, посочи той. При по-големи складове и борси, както и при месата основно липсват етикети, с които да се докаже произхода на храните.